Milí rodičia,

 Únia nevidiacich a slabozrakých Slovenska ponúka jedinečnú možnosť pre Vaše deti absolvovať **bezplatné meranie zraku** pomocou binokulárneho autorefraktometra **Plusoptix.**

 Tento prístroj dokáže s vysokou mierou spoľahlivosti **odhaliť existujúce** alebo **začínajúce vývinové poruchy zraku**, ako napríklad **hyperopia, myopia, astigmatizmus**, **tupozrakosť** či **škuľavosť**. Ide o poruchy, u ktorých iba včasné odhalenie umožní efektívnu liečbu a elimináciu. Čím neskôr sú vývinové poruchy zraku odhalené, tým sa znižuje šanca na ich úplné odstránenie a ich následky môžu pretrvávať následne počas celého života človeka.

Takéto poruchy sú, nielen pre rodičov, mnohokrát neviditeľné, nakoľko dieťa je schopné vytvárať si a využívať vlastné kompenzačné techniky, ktoré mu umožňujú normálne fungovať v známom prostredí. Problémy sa niekedy môžu prejaviť až príchodom do školy, kedy začína byť na zrak dieťaťa kladený väčší dôraz – dôraz na priestorové vnímanie, vnímanie hĺbky, ale aj celkovú prácu očí vo všeobecnosti. V tomto veku je však už pravdepodobnosť vyliečenia zrakovej poruchy veľmi malá až nulová.

**Vyšetrenie**, ktoré ponúkame Vašim deťom dokáže s **vysokou mierou presnosti** určiť práve takéto **existujúce** alebo **vyvíjajúce sa poruchy zraku**. Prístroj Plusoptix je celosvetovo uznávaným prístrojom na vyšetrenie zraku u detí predškolského veku.

**Charakteristika vyšetrenia**:

* ide o neinvazívne bezdotykové vyšetrenie (dieťa sedí, meranie je

 robené zo vzdialenosti jedného metra)

* vyšetrenie je bezbolestné
* vyšetrenie nemá žiadne vedľajšie účinky a žiadne negatívne následky

 na zdravie dieťaťa,

* binokulárne meranie (obidve oči sa vyšetrujú súčasne)
* vyšetrenie trvá iba niekoľko sekúnd
* prístroj má zvukové a svetelné efekty na prilákanie pozornosti dieťaťa
* vyšetrenie prebieha v priestoroch materskej škôlky
* ihneď po meraní bude vystavené "Potvrdenie o skríningovom meraní zrakových parametrov", ktoré slúži ako spätná informácia pre rodiča, príp. očného lekára o výsledku merania
* odborne vyškolený zamestnanec vyhodnotí výsledky merania a odporučí, či je potrebné ďalšie vyšetrenie dieťaťa u detského očného lekára

Vyšetrenie prístrojom Plusoptix má diagnosticko - informatívny charakter a nenahrádza  odborné vyšetrenie u detského očného lekára.